། །རྗེ་རྒོད་ཚང་པའི་ཞལ་གདམས་ཐུགས་ཀྱི་ཉིང་ཁུ་ཞེས་བྱ་བ་བཞུགས་སོ།།
ན་མོ་རཏྣ་གུ་རུ། མཉམ་མེད་ཀྱི་རྒྱལ་བ་རྒོད་ཚང་པའི་ཞལ་ནས། དཔོན་ཆེན་པོ་འདི་བཞིན་ཐུགས་ལ་ཞོག་དང་། སྤྱིར་འདུས་བྱས་ཐམས་ཅད་མི་རྟག་པ་ཡིན་པས། ཅིས་ཀྱང་མི་རྟག་འཆི་བ་ཡིན། །ཚེ་འདིའི་འདུན་མ་ལིངས་ཀྱི་བཤོལ། །ཤི་ནས་ཀྱང་མུ་སྟེགས་རྒྱང་འཕེན་པ་བཞིན་བརླག་ནས་མི་འགྲོ། ལས་དཀར་ནག་རྗེས་སུ་འབྲང་བ་ཡིན་པས། སྡིག་པ་ཕྲ་ཞིང་ཕྲ་བ་ནས་སྤོང་། དགེ་བ་ཕྲ་ཞིང་ཕྲ་བ་ནས་སྤེལ། ཐེག་ཆེན་ལམ་གྱི་རྩ་བ་ཡིན་པས། བྱམས་པ་དང་སྙིང་རྗེ་བྱང་ཆུབ་ཀྱི་སེམས་དང་མ་བྲལ་བར་གྱིས། དངོས་གྲུབ་ཀྱི་རྩ་བ་ཡིན་པས། རང་མོས་པའི་བླ་མ་དམ་པ་དེ་ལ། སངས་རྒྱས་ཀྱི་འདུ་ཤེས་དང་མ་བྲལ་བས་རྒྱུན་ཆད་མེད་པར་གསོལ་བ་ཐོབས། ཚོགས་དྲུག་གི་སྣང་བ་གང་ཤར་བ་དེ་ལ། བདེན་པར་མ་འཛིན་པར་བཅས་བཅོས་མེད་པར་སོ་མར་ཞོགས་དང་། གཟུང་འཛིན་གྱི་མདུད་པ་རང་སར་གྲོལ་ནས་འགྲོ་ཡིས། ཅི་བྱེད་སེམས་བསྐྱེད་དང་བསྔོ་བས་བཟུང་དང་། གཞན་སྣང་གཟུགས་སྐུ་བྱུང་ནས་འཕྲིན་ལས་རྒྱུན་ཆད་མེད་ཅིང་ལྷུན་གྱིས་གྲུབ་པ་འབྱུང་། ཉམས་སུ་ལེན་པ་ལ་གདམས་ངག་དེས་ཆོག་གསུངས། སྟེང་འགྲོར་སྒྲུབ་པ་པོ་རྣམས་ལ་ཞལ་ཏར་གསུངས་པ། སྤྱིར་སྣང་བ་སྣ་ཚོགས་སུ་ཤར་བ་འདི་རང་གི་སེམས་ཡིན། སྣང་བ་དང་སྟོང་པ་གཉིས་སུ་མེད་པར་ཡེ་ནས་གནས་པ་ཡིན་པས། ཤེས་པ་ནང་དུ་བཟུང་ནས་བསྡད་མི་དགོས། དེ་ཡང་མིག་ཡུལ་དུ་གཟུགས་སུ་སྣང་བའི་དུས་སུ། གཟུགས་སུ་སྣང་བ་དེ་ཀ་རང་གི་སེམས་ཡིན། གཟུགས་སུ་སྣང་བ་དང་སྟོང་པ་གཉིས་སུ་མེད་པ་ཡིན། གཟུགས་ཐོག་རང་དུ་འཛིན་མེད་དུ་ལྷན་བཞག་པས། གཟུགས་རང་སར་གྲོལ་ནས་འགྲོ། དེ་བཞིན་དུ་སྒོ་ལྔ་ཡུལ་ཐོག་རང་དུ་འཛིན་པ་མེད་པར་ལྷན་བཞག་པས་རང་སར་གྲོལ་ནས་འགྲོ། ཡིད་འགྱུ་ན་ཡང་འགྱུ་ཐོག་རང་དུ་བཞག་པས་རང་སར་གྲོལ་ནས་འགྲོ་བ་ཡིན། ད་ནང་ཤེས་པའི་ཐོག་ཏུ་མི་སྒོམ་པར་ཕྱི་ཚོགས་དྲུག་ཡུལ་གྱི་ཐོག་ཏུ་འཛིན་པ་མེད་པར་བཞག་པས། ཚོགས་དྲུག་བསྒོམ་དུ་ཤར་ནས་བོགས་རྒྱངས་ཀྱིས་ཐོན་ཡོང་བ་ཡིན། མཚམས་བཅད་པ་ཡིན་སྙམ་པའི་རྟོག་པས་ཀྱང་མ་བཅིངས་པ་ཞིག་དགོས་པ་ཡིན། རང་ཕར་མ་བལྟ། གཞན་གྱིས་མཐོང་ཀྱང་རྟོག་པར་མ་བཟུང་བས་ཆོག་ཡིན། ལར་ཀྱང་ཤེས་པ་ལ་གང་གནོད་པའི་ཐོག་ཏུ་བསྒོམ་པ་ཡིན། ན་ན་ནད་ཀྱི་ཐོག་ཏུ་བསྒོམ། ལྟོགས་ན་ལྟོགས་ཐོག་ཏུ་བསྒོམ། གྲང་ན་གྲང་ཐོག མི་དགའ་ན་མི་དགའ་བའི་ཐོག་ཏུ་བསྒོམས་པས། རྐྱེན་ཐམས་ཅད་སྒོམ་དུ་ཤར་ནས་འོང་བ་ཡིན། ཅིས་ཏེ་ན་རྐྱེན་ཐམས་ཅད་རང་གི་སེམས་ཡིན་པའི་ཕྱིར་རོ། །སེམས་ལས་ལོགས་པའི་ཆོས་སྐུ་མེད། དེ་ལྟར་བསྒོམས་པས་བོགས་མི་ཡོང་བའི་ཁ་ཐབས་མེད་པ་ཡིན་གྱི། སེམས་ཉིད་ངོ་བོ་ཉིད་ཀྱི་སྟོང་པ་ལ་ཆེད་དུ་བསྒོམ་རྒྱུ་མེད་དེ། མི་བསྒོམ་མ་ཡེངས་པ་ཞིག་མེད་ཐབས་མེད་པ་ལགས་སོ། །སྟེང་འགྲོར་སློབ་དཔོན་ཤེར་གཞོན་པ་གཉིས་ལ་གསུངས་པ། ན་མོ⁽1729⁾ རྗེས་འཇུག་བྱིན་གྱིས་བརླབ་ཏུ་གསོལ། ཁྱེད་དཔོན་གཉིས་གསོན་དང་། གནས་སྐབས་དང་མཐར་ཐུག་གིས་ཡོན་ཏན་དང་འཕྲིན་ལས་ཐམས་ཅད་ཀྱི་རྟེན་འབྲེལ་བླ་མ་ལ་བསྒྲིགས་པས། ད་ལྟ་དཀར་བརྒྱུད་འདི་ལ་མོས་གུས་ཀྱི་རྟེན་འབྲེལ་ཤུགས་ལས་བྱུང་བ་དེ། རྗེ་ནཱ་རོ་པཎ་ཆེན་གྱིས་བཀའ་དྲིན་ཡིན། ད་དུང་ཡང་འགྲོ་དོན་ཕུན་སུམ་ཚོགས་པ་ཞིག་བྱེད་པ་ལ་ང་རྟེན་འབྲེལ་བླ་མ་བསྟེན་པའི་དུས་སུ་བསྒྲིགས། ཞབས་ཏོག་ཀྱང་གཅིག་གིས་མི་འོང་། ཐད་ཀ་ཐད་ཀར་བྱེད་དགོས། ཉེ་གནས་ཀྱང་མི་བྱ་བའི་ཁ་ཐབས་མེད། རང་གི་བླ་མ་ལ་ཞབས་ཏོག་ཕུན་སུམ་ཚོགས་པ་བྱས་པས། རང་ལ་ཡང་སློབ་མས་ཞབས་ཏོག་མི་བྱ་བའི་ཁ་ཐབས་མེད། དེས་ན་བསྟན་པ་དར་ཞིང་རྒྱས་ལ་ཟམ་མི་ཆོད་པའི་གནད་ཀ་དེ་ཡིན་པས། ཁྱེད་སྤུན་གཉིས་ཉེ་གནས་བྱེད་པ་ཐུགས་ལ་བཏགས། ངའི་ཉེ་གནས་གླ་བ་ཡིན་གྱིས། ཅིས་ཏེ་ན་ཡོད་པར་གྱུར་ན་ལྷག་པའི་ནོར་རྫས་ལ་ཅང་ཆེས་ཏེ། ང་རང་གི་འཕྲལ་གྱི་ཟས་གོས་སྟེར་ཀྱང་དགའ་བ་ལས་མེད། མེད་ན་ལྟོགས་གྲིར་ཤི་ཡང་ངེད་ཕ་སྤད་ཀྱི་རོ་སྙོམས་པས་དུཿཁ་མེད། ང་ལ་ཞེ་འདོད་མེད་པས་ཁྱེད་རང་ཅི་བྱེད་བྱེད་བྱས་པས་ཆོག དེའི་ཕྱིར་བླ་མ་ལ་ཡིན། ད་ནང་ཤེས་པའི་ཐོག་ཏུ་མ་བསྒོམ་པར་ཚོགས་དྲུག་ཡུལ་བསྲེ། ཡུལ་ཅིར་སྣང་ཡང་ཡུལ་སེམས་སྣང་སྟོང་དབྱེར་མེད་དུ་ཤེས་པས། ཡུལ་ཐོག་ཏུ་མི་བསྒོམ། འཛིན་པ་དེ་ལ་མ་ཡེངས་ཙམ་གྱི་དྲན་པ་རྒྱུན་དུ་བརྟེན། ཡུལ་སེམས་འདྲེས་པའི་རོ་གཅིག་ཏུ་འགྲོ་བ་ལ་ཚེགས་མེད་གསུང་། ཐུགས་ལ་བཏགས་པའི་ཞལ་གདམས་ལགས་སོ། །སྟེང་འགྲོར་སློབ་དཔོན་ཤེར་གཞོན་སྤུན་གཉིས་ལ་གསུངས་པ། རིན་པོ་ཆེ་ལ་ན་མོ། སྤུན་གཉིས་པོ་ཉེ་གནས་འདི་འགྲོ་དོན་ཡིན་པས། འཕྲིན་ལས་བཞིའི་ལག་ལེན་འདི་ལྟར་བྱེད་དོ། །མཆོང་བ་དང་། རྒྱུག་པ་དང་། གཞན་མི་དད་པའི་སྤྱོད་པ་མི་བྱེད་པར། མཛེས་ཤིང་ཡིད་དུ་འོང་བ་དེ་ལུས་ཞི་བ། ཚིག་རྩུབ། ཟུར་ཟ། སྒྲོ་སྐུར་མི་བྱེད་པར། འཇམ་ཞིང་སྙན་པར་སྨྲ་བ་དེ་ངག་ཞི་བ། ཆགས་སྡང་གཉིས་དང་བྲལ་ཞིང་ཡོན་ཏན་ལ་ང་རྒྱལ་མི་བྱེད་པ་དེ་ཡིད་ཞི་བ། རང་དེ་ལྟར་ཉམས་སུ་ལེན། གཞན་ལ་ཡང་དེ་ལྟར་སྟོན་པ་དེ་ཞི་བའི་འཕྲིན་ལས་ཡིན། ལྟོ་གོས་ཆོས་གསུམ་སྟེར་བ་དང་། ཁོང་ལ་ཡོན་ཏན་གང་འདུག་པ་དེའི་ཆེ་བ་བརྗོད་པ་དང་། ཆེ་བསྟོད་བག་རེ་བྱས་པས། རྟ་བཟང་པོ་ལ་འཇུར་བ་བཙུགས་འགྲོ། དེ་རྒྱས་པའི་ལས་ཡིན། བཟང་ངན་འབྲིང་གསུམ་སྤྱི་བོར་ཁུར་བས། ཐམས་ཅད་བྱམས་པས་དབང་དུ་འདུ། ཟས་ནོར་ཕྱིར་སྟེར་བས་དབང་དུ་འདུ། དབང་བཞི་བསྒོམས་པས་བདེ་གསལ་མི་རྟོག་པའི་ཉམས་སྐྱེ་བས་དབང་དུ་འདུ། བསྒོམས་པས་འབྱུང་བ་བཞི་དང་ཉོན་མོངས་པ་ལྔ་དབང་དུ་འདུ་ལ། ཏིང་ངེ་འཛིན་རྒྱུན་ཆད་མེད་པར་སྐྱོང་བས་དབང་དུ་འདུ། གནད་ཆེན་གྱི་གདམས་ངག་བསྒོམ་དུ་བཅུག་པས་ངེས་ཤེས་སྐྱེས་ནས་དབང་དུ་འདུ། ཆིག་ཆོག་མའི་སྟེང་ནས་སྣང་སེམས་བསྲེས་ཀྱིན་བསྒོམ་པས་དབང་དུ་འདུ། གཞན་ཡང་མོས་གུས་ཀྱིས་བླ་མ་དབང་དུ་འདུ། མི་རྟོག་པས་རྟོགས་པ་དབང་དུ་འདུ། སྙིང་རྗེས་སེམས་ཅན་འདུ། སྦྱིན་པས་ལོངས་སྤྱོད་འདུ། ཉམས་ལེན་གྱིས་གདམས་ངག་འདུ། དམ་ཚིག་གིས་མཁའ་འགྲོ་དབང་དུ་འདུ། བརྩེ་གདུང་གིས་མཆེད་གྲོགས་འདུ། དམ་ཚིག་དབང་གིས་འཕྲིན་ལས་ཡིན། གོང་མ་གསུམ་གྱིས་མ་ཐུལ་བའི་ལོག་ལྟ་ཅན་དེ་ལ། སྙིང་རྗེ་ཆེན་པོའི་ཀུན་སློང་གིས་དངོས་སུ་བཀའ་སྐྱོན་བརྡུང་ཐག་གིས་ཚར་གཅད། ལྐོག་ཏུ་ཆིག་ཆོག་གནད་དུ་བསྣུན། དེས་ཐུལ་ནས་ཡོང་། འཕྲིན་ལས་བཞིའི་ལག་ལེན། སྤུན་གཉིས་ཉེ་གནས་བྱེད་པའི་བྱ་དགའ་ཡིན། གཞན་ལ་གསང་གསུངས། སྟེང་འགྲོར་སློབ་དཔོན་དད་རྒྱལ་ལ་གནང་བ། རྗེའི་གསུང་གིས། དམ་བཅའ་དང་དགེ་སྦྱོར་ལ་ཐང་ལྷོད་མ་ཤོར་བ་བྱས་ནས། ཉིན་མཚན་དུས་སུ་ཉམས་ལེན་ལ་འབད་རྩོལ་བཏོན་པས། བོགས་མ་ཚོར་བར་ཡོང་བ་ཡིན། བོགས་ཐོན་པོ་གཅིག་འདོད་པ་དེ་གེགས་ཡིན་གྱི་དེ་ཞོག གསོལ་བ་འདེབས་པ་དང་ཕྱག་རྒྱ་ཆེན་པོ་སྒོམ་པ་གཅིག་ཡིན་པས། ལུས་ཡི་དམ་དུ་བསྒོམས་པས་དེ་ཡང་རང་གི་སེམས་ཡིན། སྣང་ལ་རང་བཞིན་མེད། གསོལ་འདེབས་ཀྱི་ངག་གྲགས་སྟོང་དབྱེར་མེད་དུ་འདུག་པ་དེ་ཀ་ལ་ཕྱག་རྒྱ་ཆེན་པོ་ཟེར་བ་ཡིན་པས། དམིགས་པ་གསལ་གསལ་པོ་ཞིག་མ་འདོད་པར་འཛིན་མེད་དུ་གསོལ་བ་ལྷོད་དེ་ཐོབ། ཟུང་འཇུག་བྱ་བ་དེ་ཀ་ཡིན། ལོགས་སུ་མཉམ་པར་བཞག་བཞག་པོ་ཞིག་ལ་འདོད་ན། དེ་སེམས་འཛིན་དམིགས་གཏད་བྱ་བ་ཡིན། དེ་ཕྱག་རྒྱ་ཆེན་པོ་མིན། ལས་དང་པོ་པ་འཁྲིད་ཙ་ན་དེ་བཙུགས་བྱེད་པ་ཡིན། རྟོགས་པ་ཤར་ནས་བདེ་སྡུག་གི་སྣང་བ་ཅི་ཤར་བ་དང་། རྣམ་རྟོག་གང་འགྱུས་ཀྱང་། ཁོ་རང་སྐྱེ་མེད་དུ་ངོ་ཤེས་པས། འཛིན་མེད་དུ་བཞག་པ་ལས་བསྒོམ་རྒྱུ་མེད་དོ། །འཛིན་མེད་མ་ཡེངས་ཙམ་དེ་ལ་རྒྱུན་ཆད་མེད་པ་ཞིག་འཚལ། སྙིང་རྗེ་ལ་ཡུལ་སེམས་ཅན་གྱི་དུཿཁ་རྒྱུ་འབྲས་དང་བཅས་པ་ཡང་ཡང་བསམ། ཆེད་དུ་དུང་དུང་པ་བསྒོམ། སྙིང་རྗེ་ཆེན་པོ་སྐྱེ་བར་བྱིན་གྱིས་བརླབ་ཏུ་གསོལ་ཞེས་གསོལ་བ་དུང་དུང་གདབ་བོ་གསུངས། ན་མོ⁽1729⁾ ཕྱག་རྒྱ་ཆེན་པོའི་རྟོགས་པ་སློབ་དཔོན་ཇི་ལྟར་གསུངས་པ་བཞིན་དེ་ཀ་ལགས་སོ། །མ་བསྒོམ་པ་འབྲལ་བ་མེད་པ་དེ་ཉམས་མྱོང་ཡིན། མཐུན་རྐྱེན་དང་འགལ་རྐྱེན་སྣ་ཚོགས་སུ་འཆར་བ་དེ་བོགས་འདོན་སྤྱོད་པ་ཡིན། རྗེས་སྣང་ཕྲ་ཞིང་ཕྲ་བ་དག་པ་དེ་ལྷུན་གྲུབ་འབྲས་བུ་ཡིན། ལར་རྩོལ་མེད་མ་ཡེངས་ཙམ་དེ་ལ་ཡང་དག་པའི་དྲན་པ་ཟེར་བ་ཡིན་པས། དེ་དང་མ་བྲལ་བ་གལ་ཆེ་བ་ལགས་སོ་ཕྱི་ནང་གསང་གསུམ་གྱི་རྟེན་འབྲེལ་བློས་བྱས་ནས་བསྒྲིགས་པ་ཡིན་ནོ།། འོ་ན⁽1729⁾ སེམས་བཟོ་མ་བྱས་པའི་བློ་འདས་རྟོག་པ་དང་འགལ་ཞིང་། བློའི་རྣམ་རྟོག་ཏུ་མི་འགྲོའམ་ཞེ་ན། མི་འགྲོ་སྟེ། སྐྱེ་མེད་བློ་འདས་ཀྱི་རྟོགས་པ་དེ། འགག་མེད་བློས་བྱས་ཀྱི་རྟེན་འབྲེལ་དུ་རང་ཤར་བས། བློ་འདས་དང་བློས་བྱས་ཀྱི་རྟེན་འབྲེལ་དུ་རང་ཤར་བས་བློ་འདས་དང་བློས་བྱས་ཀྱི་དབྱེ་བ་མེད་དོ། །ཀུན་རྫོབ་དང་དོན་དམ་དབྱེ་བ་མེད། བསྐྱེད་རྫོགས་དབྱེར་མེད། སྟོང་ཉིད་སྙིང་རྗེ་དབྱེ་བ་མེད་པ་དེ་ལ། གཉིས་མེད་རྟེན་འབྲེལ་ཟེར་བ་ཡིན། དེ་རོ་གཅིག་གི་རྟོགས་པ་ཡིན། རྒྱུ་འབྲས་རགས་པ་ཚོ་གོ དགེ་སྡིག་ལ་འདོར་ལེན་ཤེས། ཆོས་ལ་ངོ་ལྐོག་མེད། ད་ཕན་ཆད་སྐྱོན་དག་ཡོན་ཏན་རྫོགས་པའི་རྟེན་འབྲེལ་སྒྲིག་ཤེས། གཉིས་འཛིན་གྱི་རྟོག་པ་དྭངས་ཀྱིན་དྭངས་ཀྱིན་རྟེན་འབྲེལ་རྒྱ་ཇེ་ཆེ་ཇེ་ཆེ་འཆར་བ་ཡིན་གསུངས། རོ་གཅིག་གི་རྟོགས་པ་ཤར་ནས་བསྒོམ་བློས་བྱས་ཀྱི་ཆོག་པ་ཡིན། བསྐྱེད་རིམ་གྱིས་ཆོག་པ་ཡིན། ཀུན་རྫོབ་ཀྱིས་ཆོག་པ་ཡིན། རྟེན་འབྲེལ་གཅིག་པུ་བསྒྲིགས་པས་ཆོག་པ་ཡིན། ཅི་ཏེ་ན་བྱས་པས་གཉིས་མེད་ལྷན་ཅིག་སྐྱེས་པ་རྟོགས་པའི་གནད་ཀྱིས་སོ། །རྟེན་འབྲེལ་ལག་ལེན་འདུས་ན། ཚེ་འདི་བློ་ཡིས་བཏང་། མོས་གུས་གསོལ་དུ་སོང་། སྡོམ་གསུམ་དམ་ཚིག་གཙང་། སྐུ་གསུང་ཐུགས་སུ་གསལ། བྱང་ཆུབ་སེམས་གསུམ་སྟེན། དག་སྣང་ཕྱོགས་མེད་སྦྱོང་། ཐམས་ཅད་སྤྱི་བོར་ཁུར། རང་གི་ཡོན་ཏན་སྦེད། གཞན་གྱི་ཡོན་ཏན་བརྗོད། སྒྲུབ་པ་རྒྱུན་ཆད་མེད། བརྩམས་པ་མཐའ་རུ་ཐོན། སྐྱོན་དག་ཡོན་ཏན་རྫོགས་ནས་འཆི་བ་ལགས། བསྒྲུབ་པ་བྱེད་པ་གལ་ཆེ། གལ་ཆེ། གལ་ཆེ། སྒྲུབ་པ་མཐའ་རུ་སྐྱོལ་དོན་གཉིས་སངས་རྒྱས་ཤོག །མཁས་བཙུན་ལ་གསུངས་པ།། ༈ རྒྱལ་བ་རྒོད་ཚང་པའི་ཐུགས་དམ་ལག་ལེན་ཡིན།། མགོན་པོ་བླ་མ་རིན་པོ་ཆེ། །གཉིས་སྣང་གི་བག་ཆགས་མཐའ་དག་ཟད། །གཉིས་མེད་ཀྱི་ཡེ་ཤེས་མ་ལུས་རྒྱས། །ཚེ་འདིར་རྫོགས་སངས་རྒྱས་པར་གསོལ།། ཚེ་འདི་རྟོག་པ་ངན་གོམས་ཆེ། །གཉེན་པོ་དམ་བཅའ་འདི་གསུམ་བྱེད། །ལུས་ངག་ཡིད་ཀྱི་དམ་བཅའ་ལ། །ལུས་ཀྱི་སྒོ་ནས་རི་ཁྲོད་དུ་མཚམས་འདག་སྦྱར་གྱིས་གཞི་བཟུང་ནས། བག་མེད་ཀྱིས་ཀུན་ནས་བླངས་པའི། གཞན་མ་དད་པའི་སྤྱོད་པ་མི་བྱེད་དོ། །ངག་གི་སྒོ་ནས་བསྙེན་པ་དང་གསོལ་འདེབས་ཀྱིས་གཞི་བཟུང་ནས། འདོད་གཏམ་ཕྱོགས་གཏམ་ལོང་གཏམ་མི་ལབ་བོ། །ཡིད་ཀྱི་སྒོ་ནས་བྱང་ཆུབ་ཀྱི་སེམས་དང་། མོས་གུས་ཀྱི་གཞི་བཟུང་ནས། འཁྲུལ་རྟོག་སྐད་ཅིག་མ་གསུམ་དུ་མི་སྤེལ་བར་དམ་བཅའོ། །བླ་མ་དཀོན་མཆོག་རིན་པོ་ཆེ། །དམ་བཅའ་མི་ཉམས་བྱིན་གྱིས་རློབས། །དེ་ལས་བྱུང་བའི་དགེ་བ་ཡིས། །འགྲོ་ཀུན་བླ་མེད་བྱང་ཆུབ་ཤོག །སངས་རྒྱ་བའི་ཆོས་གཅིག་མི་བྱེད་ན་མི་བྱེད། བྱེད་ན་དམ་བཅའ་འདི་གསུམ་ལ་མེད་ཐབས་མེད་བཟུང་གསུངས། དཔལ་བདེ་ཆེན་སྟེང་དུ་ཁྱི་ལོའི་མགོ་ལ་མཛད་པའོ། །ཐུགས་དམ་བཅུ་གཉིས་ཀྱི་དང་པོ་བླ་མ་ལ་སངས་རྒྱས་ཀྱི་འདུ་ཤེས་མི་འབྲལ་བ་དང་གཅིག བཟང་ངན་འབྲིང་གསུམ་སྤྱི་བོར་འཁུར་བ་དང་གཉིས། ཆོས་པའི་སྐྱོན་ལ་མི་ལྟ་བར་ཡོན་ཏན་ཕྱོགས་བཅུར་སྒྲོག་པ་དང་གསུམ། གནོད་པ་སྐྱེལ་བའི་ལན་དུ་ཕན་འདོགས་པ་དང་བཞི། ལུས་ལོངས་སྤྱོད་བདག་ཏུ་མི་འཛིན་པ་དང་ལྔ། གནམ་ས་བླ་ལོག་འགྱུར་ཀྱང་དུཿཁ་མི་བྱེད་པ་དང་དྲུག དགེ་སྦྱོར་བདུན་པ་ཐུན་བཞིར་བྱེད་པ་དང་བདུན། བླ་མ་སྒྲུབ་པ་དགེ་སྦྱོར་གྱི་གཙོ་བོར་བྱེད་པ་དང་བརྒྱད། བདག་གཞན་བརྗེ་བར་བསྒོམ་པ་དང་དགུ། དེའི་ཡན་ལག་ཏུ་བདག་གི་བདེ་བ་གཞན་ལ་སྟེར་བ་དང་བཅུ། འཁོར་བ་མ་སྟོངས་བར་དུ་འགྲོ་དོན་བྱེད་པ་དམ་བཅའ་བ་དང་བཅུ་གཅིག དེའི་ཡན་ལག་ཏུ་ཚོགས་གཉིས་བསགས་པ་ལ་བསླབ་པ་དང་བཅུ་གཉིས་སོ། །ཉིན་རེ་བཞིན་དུ་བསམ་པར་བྱའོ། །ཅེས་གསུངས་སོ། །ཡང་འདི་སྟེང་འགྲོར་གནས་བརྟན་རིན་རྒྱལ་ལ་གསུངས་པ། རྗེ་རིན་པོ་ཆེ་ལ་ཕྱག་འཚལ་ལོ། །མོས་གུས་ཀྱི་གངས་དཀར་མ་ཆགས་ན། །བྱིན་རླབས་ཀྱི་ཆུ་རྒྱུན་ག་ལ་འབྱུང་། །བདག་འཛིན་གྱི་རྒྱ་མཚོ་མ་སྐམ་ན། །རྟེན་འབྲེལ་གྱི་གཟུགས་བརྙན་ག་ལ་འཆར། །ནོར་རྫས་ལ་ཞེན་པ་མ་ལོག་ན། །དགོས་འདོད་ཀྱི་ལོངས་སྤྱོད་ག་ལ་འབྱུང་། །བཟོད་མེད་ཀྱི་སྙིང་རྗེ་མ་འབྱོངས་ན། །འགྲོ་བ་གཞན་དོན་ག་ལ་འབྱུང་། །ཚིག་བཞི་པོ་འདི་⁽1763⁾འདིའི་རྩ་ཚིག་འདི་རྒོད་ཚང་དུ་མཁའ་འགྲོ་མས་གསུངས། བཤད་པ་འདི་སྟེང་འགྲོར་ལས་ཆོས་སུ་གསུངས་པའོ་རྨི་ལམ་དུ་བྱུང་བའི་གདམས་ངག་ལགས། དང་པོ་དཔེར་ན་ཕུ་ལ་གངས་མེད་ན། མདའ་རུ་ཆུ་མི་འབབ། དེར་ལོ་ཐོག་མི་སྐྱེ་བས་ཡུལ་བཟུང་དུ་མ་བཏུབ། དེ་བཞིན་དུ་མོས་གུས་མེད་ན་ཐུགས་ཡིད་མི་འདྲེ། དེར་བྱིན་རླབས་མི་འཇུག མོས་གུས་ཀྱིས་ཐུགས་ཡིད་གཅིག་ཏུ་གྱུར་ནས། ཡོན་ཏན་མཐའ་དག་སྐྱེ་བས། དུས་རྒྱུན་དུ་བླ་མ་ལ་གསོལ་བ་ཐོབ། གཉིས་པ་བདག་འཛིན་མ་བཏང་ན། ནོར་མཁྱེན་པ་གཉིས་ཀྱི་རྟེན་འབྲེལ་མི་འཆར་བས། བདག་འཛིན་ཐམས་ཅད་གཏང་འཚལ། བདག་འཛིན་བསྡུས་ན་མི་ཆོས་ལྷ་ཆོས་གཉིས་ཡིན། དང་པོ་མིང་རུས་ནོར་རྫས།
ལུས། ཡུལ་དེ་ཚོའི་བདག་འཛིན་གཏང་འཚལ། གཉིས་པ་ལྟ་བ་སྒོམ་པ་སྤྱོད་པ་འབྲས་བུའི་བདག་འཛིན་གཏང་འཚལ། བདག་འཛིན་དེ་རྣམས་བཏང་བས། བློ་འདས་ཕྱག་རྒྱ་ཆེན་པོ་བྱ་བ། སྐྱོན་ཡོན་གཉིས་ཀྱི་མ་གོས་པ་དེ་ཤུགས་ལས་ཤར་ནས་འོང་། དེར་བཟང་རྟོག་ངན་རྟོག་གཉིས་ཀྱི་མ་གོས་པའི་བློ་བྲལ་གྱི་ཤེས་པ་དེ་རྒྱུན་དུ་བསྐྱངས་པས། རྒྱུ་འབྲས་ཤེས་པ། རྟག་ཤེས་པ། ཆེ་བ་ཤེས་པ་བྱ་བ་གསུམ། རྒྱ་མཚོ་དྭངས་པ་ལ་གཟུགས་བརྙན་ཤར་བ་ལྟར་ཚུར་འཆར། གསུམ་པ་ཕུན་སུམ་མ་ཚོགས་ཅིང་དབུལ་བ་ཐམས་ཅད་སེར་སྣ